 CHARLES WASONGA, BARNABAS BII, SAMMY KIMATU na WAWERU WAIRIMU  MVUA kubwa inayoendelea kunyesha nchini inazidi kusababisha hasara maeneo tofauti, ikiwemo mauti na uharibifu wa miundomisingi. Viongozi kutoka Kaunti ya Mandera sasa wanamtaka Rais William Ruto kutangaza mafuriko yanayoshuhudiwa eneo hilo kama janga la kitaifa huku watu watatu wakisemekana kufa kutokana na hali hiyo. Wakiongozwa na Gavana wa kaunti hiyo Mohamed Adan Khalif na Seneta Ali Roba viongozi hao Jumapili, Novemba 12, 2023 waliitaka Serikali ya kitaifa kupeleka misaada ya chakula, dawa na mahitaji mengine ya kimsingi. Viongozi hao walisema zaidi ya familia 4, 000 zimeathiriwa, usafiri ukikatizwa baada ya barabara kuharibiwa na mafuriko hali ambayo imefanya wakazi kutofikiwa na chakula pamoja na mahitaji mengine ya kimsingi. “Tunataka serikali kusafirisha chakula kwa watu wetu kwa sababu malori ambayo huleta chakula kutoka Nairobi na kaunti zingine za karibu haziwezi kufika katika kaunti ya Mandera,” Gavana Khalif akasema kwenye kikao na wanahabari jijini Nairobi. Walikuwa wameandamana na viongozi kadhaa wa kaunti hiyo wakiwemo wabunge; Abdul Haro (Mandera Kusini), Adan Haji (Mandera Magharibi), Mohamed Abdikeri (Lafey), Hussein Weytan (Mandera Mashariki) na Mbunge Mwakilishi wa Mandera Bi Umulkheir Kassim. Katika kaunti ya Isiolo, familia 800 zinahitaji msaada baada ya nyumba zao kusombwa na mafuriko. Kwingineko, Shirika la Msalaba Mwekundu (KRCS) sasa linaonya kutokea kwa mkurupuko wa magonjwa kutokana na mafuriko yanayoendelea kushuhudiwa nchini. Mafuriko hayo yamesababishwa na mvua kubwa inayonyesha na tayari imeanza kuzua uharibifu na maafa maeneo mbalimbali. Kwa mujibu wa KRCS zaidi ya familia 95, 000 ziko kwenye hatari ya kuathirika na mvua hiyo inayokisiwa ni El Nino huku mkurupuko wa Kolera, Malaria na magonjwa mengine ukihofiwa. Kaskazini mwa Bonde la Ufa, wakazi wa kaunti za Pokot Magharibi, Elgeyo Marakwet, Nandi na Turkana zipo kwenye hatari ya kuhamishwa na mafuriko hayo. “Tunatambua maeneo ambayo yataathirika na El Nino na kuweka mikakati ya kupambana na mkurupuko wa magonjwa mbalimbali hasa za maji,” akasema Esther Chege, Mshirikishi wa KRSC ukanda wa Bonde la Ufa. Katika Kaunti ya Nandi, KRCS imeomba familia zitoke maeneo ambayo hukumbwa na maporomoko ya ardhi hasa Nandi Kaskazini na upande unaopakana na Kakamega. Mnamo 2018, familia 1, 045 zililazimika kuhama makwao eneo la Tinderet na Meteitei kutokana na mafuriko. Kwenye Kaunti ya Elgeyo Marakwet, Kamishina John Korir amesema mamia ya familia zinazoishi maeneo ambayo hukumbwa na mafuriko, zimeshauriwa kuhamia maeneo salama kutokana na El Nino hiyo. Katika Kaunti ya Nairobi, familia kadhaa katika mitaa ya mabanda kaunti ndogo ya Makadara, zilikesha kwenye baridi baada ya nyumba zao kusombwa na mafuriko baadhi ya nyumba katika mitaa ya mabanda ikiwemo Fuata Nyayo, Commercial, Kenya Wine, Kayaba, Crescent, Budalangi, Maasai Village, Kwa Reuben, Kingstone na Lunga –Lunga zikifurika maji.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  